Къаскъул Аулият ЦIыхубзхэм я зэгухьэныгъэм и пашэщ
Республикэм и профсоюзхэм я унэм иджыблагъэ щызэхэтащ «КъБР-м и ЦIыхубзхэм я союз» зэгухьэныгъэм и зэIущIэ. Ар иригъэкIуэкIащ Къэбэрдей-Балъкъэр Республикэм и Iэтащхьэм и чэнджэщэгъу Уянаевэ Аминат.
Езыр къызэрылъэIуам къыхэкIыу республикэм и ЦIыхубзхэм я зэгухьэныгъэм и правленэм и унафэщIым и къалэнхэр КхъуэIуфэ Иринэ щхьэщахащ. ЗэIущIэм хэтахэм зэакъылэгъуу Iэ зэраIэтам тету а къулыкъум илъэси 5 пIалъэкIэ хахащ Къаскъул Аулият ФуIэд и пхъур.
Къаскъул Аулият Налшык къалэм дэт поликлиникэ №1-м и дохутыр нэхъыщхьэщ. Ар узыншагъэр хъумэнымкIэ IэнатIэр къызэгъэпэщынымрэ терапиемкIэ категорие нэхъыщхьэ зиIэ дохутырщ, КъБР-м щIыхь зиIэ и дохутырщ. Къаскъул Аулият Къэбэрдей-Балъкъэр Республи-кэм и ЩIыхь тхылъыр, КъБР-м и Правительствэм, УФ-м Узыншагъэр хъумэнымрэ социальнэ зыужьыныгъэмкIэ и министерствэм я щIыхь тхылъхэр къратащ, абы и цIэр иратхащ «Урысейм и цIыху цIэрыIуэхэр» щIэнгъуазэ тхылъым.
Борыкъуей Анатолэ.
